Mikkel Bjørn (DF), 2023-04-21:
Jeg synes, det er helt legitimt, hvis partierne vedtager generelle retningslinjer og man så allerede fra begyndelsen af siger, at det ikke er et fænomen, man ønsker i sit parti, og at man på den baggrund ikke tager imod partihoppere.
Det synes jeg er helt legitimt, og hvis man mener det, kan man jo opfordre flere partier i Folketinget til at indtage den stilling.
Tak for det.
Vi i Dansk Folkeparti er bekymrede på vegne af det danske folk.
Vores demokrati står over for en alvorlig udfordring, nemlig den stigende mistillid til politikere og til det politiske system, hvilket er med til at svække vores folkestyre.
En meningsmåling fra Epinion i december sidste år viste, at over halvdelen af danskerne har givet udtryk for at have en lav tillid til politikerne.
Det er en skamplet på Danmark, at vi som et land, der historisk har været kendetegnet ved en høj grad af tillid borgerne imellem, nu står med et mistillidsproblem.
Det er en bekymrende og alarmerende udvikling, og det er vigtigt, at vi tager den alvorligt.
Hvorfor ser vi denne udvikling?
Hvordan er det muligt, at borgere i Danmark, et demokratisk land og et af verdens bedste lande, har så stor mistillid til politikerne?
Kan det være en følge af, at regeringen præsenterer befolkningen for initiativer, som ikke er sandfærdige, og som medvirker til at underminere vores demokratiske gennemsigtighed?
Under åbningen af Folketinget i 2021 fremhævede statsministeren, at regeringen ville arbejde for en ny tilgang, hvor færre love skulle fremsættes og hastebehandles.
Statsministeren siger på talerstolen: »Mindre forhastet lovgivning.
Hellere færre og til gengæld bedre gennemarbejdede forslag.«
Det modsatte er sket.
I december 2022 blev 11 lovforslag hastebehandlet med 4 dages behandlingstid; kun et af lovforslagene viste sig at være nødvendigt at hastebehandle.
Derfor forstår vi i Dansk Folkeparti godt borgernes bekymring og manglende tillid til regeringen.
Hvornår kan vi stole på det, der bliver sagt?
Vi ser i dag stadig en tendens hos regeringen til at skynde lovgivning igennem uden at give den den nødvendige tid til at blive undersøgt og diskuteret af Folketinget og offentligheden.
Vi i Dansk Folkeparti vil gerne gå forrest i kampen for at styrke vores demokrati og genopbygge tilliden mellem borgerne og politikerne.
Den manglende tillid kan adresseres på forskellig vis, eksempelvis gennem en øget anvendelse af folkeafstemninger, der desværre afvises af et stort flertal i Folketinget.
Den kan også adresseres ved at give danskerne mulighed for at fremsætte beslutningsforslag i Folketingssalen, og det har vi set i højere grad.
Danske borgere besidder en åbenlys demokratisk robusthed, som vi skal udnytte.
De udviser en tillid til, at vi kan have et liberalt demokrati.
Vi kan ikke fortsætte på samme måde, hvor regeringen skynder lovgivning igennem uden at inddrage borgerne og uden tilstrækkelig tid til debat.
Det underminerer den demokratiske proces og forstærker kun borgernes mistillid til systemet.
Derfor foreslår vi i Dansk Folkeparti at nedsætte en kommission med det formål at undersøge, hvilke initiativer der kan tages for at sikre en større overensstemmelse mellem politikerne og folket.
Yderligere ønsker vi at lave en tillidsreform, der har flere formål.
Vi ønsker et udvalgsarbejde med det formål at revidere offentlighedsloven, så der gives bedre indblik i ministres embedsførelse.
Vi foreslår, at medarbejdere, der inden for de seneste 5 år har været ansat af et parti, ikke må ansættes i embedsmandsstillinger for en minister fra samme parti.
Vi foreslår yderligere, at hastelovgivning afskaffes i alle andre situationer end dem, hvor vitale samfundsmæssige spørgsmål er på spil.
Og til sidst foreslår vi, at der iværksættes et udvalgsarbejde med det formål at se på, hvor det giver mening at udstyre lovgivningen med solnedgangsklausuler, hvor love ophører med at gælde efter en årrække.
Det er vigtigt for Dansk Folkeparti at sikre, at vores demokrati fungerer ordentligt, og at borgere kan have tillid til deres repræsentanter.
Vi ønsker ikke et legalistisk skindemokrati, men et reelt folkestyre af og for det danske folk.
Lad os tage ansvar og arbejde sammen for at sikre, at Danmark fortsætter med at være en stærk og demokratisk nation og ikke mindst en af verdens bedste.